এখনও পর্যন্ত ১৪টি লড়াইয়ে যাঁর ঝুলিতে রয়েছে সাতটি জয়। কিন্তু প্রতিপক্ষ ও তাঁর পরিসংখ্যান নিয়ে চিন্তিত নন বিজেন্দ্র সিংহ।
বৃহস্পতিবার লন্ডনে নিজের বাড়ি থেকে ‘এবেলা খেলা’কে বিজেন্দ্র বললেন, ‘‘আগের দু’জন ব্রিটিশ বক্সারের মতো সামেতও লড়াইয়ের আগে বলে যাচ্ছে আমাকে উড়িয়ে দেবে। কিন্তু আমি প্রেশার ট্যাকটিক্স-এ বিশ্বাস করি না। তাই কথা না বলে যাবতীয় জবাব রিংয়ে নেমেই দেব।’’ এবারের যুদ্ধের আগে তাঁর চিন্তা যেন নিজেকে নিয়েই! যার প্রথম কারণ, বিজেন্দ্রর ওজন আগের চেয়ে পাঁচ কেজি বেড়ে গিয়েছে (৭৩ থেকে ৭৮ কেজি হয়ে গিয়েছে)। দ্বিতীয়ত, পেশাদার বক্সিংয়ে এই প্রথম তিনি নামছেন ছ’রাউন্ডের লড়াইয়ে। ওজন কমানোর জন্য ম্যাঞ্চেস্টারে পৌঁছে গত একমাস ধরে বিজেন্দ্র নিজেকে ডুবিয়ে রেখেছেন কঠোর অনুশীলনে। বললেন, ‘‘দ্বিতীয় লড়াইয়ের আগে কোচ লি বিয়ার্ড আমাকে জিমেই ফিজিক্যাল ট্রেনিং করিয়েছেন। কিন্তু এবার প্রচুর রানিং করেছি। তার সঙ্গে নিয়মিত যোগব্যায়াম। ওজন না কমাতে পারলে ফিটনেস নষ্ট হবে। ফুটওয়ার্ক খারাপ হয়ে যাবে।’’ একইসঙ্গে বললেন, ‘‘শুক্রবার দুই প্রতিদ্বন্দ্বীর ওজন নেওয়ার পরীক্ষা হবে। তখন বুঝতে পারব আমার ওজন কতটা কমল।’’  
বিজেন্দ্রর ভাবনার দ্বিতীয় বিষয় হল লড়াইয়ের ফর্ম্যাট বদলে। যাওয়া। আগের দু’টো লড়াই হয়েছে চার রাউন্ডের। এই প্রথম তাঁকে নামতে হচ্ছে ছ’রাউন্ডের লড়াইয়ে। বিজেন্দ্র বলছেন, ‘‘ছ’রাউন্ড মানে বেশি মনঃসংযোগের প্রয়োজন। একইসঙ্গে ফুটওয়ার্ক ও স্ট্যামিনার অনেক উন্নতির দরকার। গত একমাস সেভাবেই ট্রেনিং করেছি।’’ বিজেন্দ্র জানালেন, ধ্যান করে মনঃস‌যোগ তৈরি করার প্র্যাক্টিসের সময় আরও বাড়িয়ে দিয়েছেন। একইসঙ্গে কোচের পর্যবেক্ষণে চলেছে টেকনিক বদলের অনুশীলন। বলছেন, ‘‘টেকনিক বদল মানে মূলত ফুটওয়ার্কের ট্রেনিং। ছ’রাউন্ডের লড়াই মানে মুভমেন্টে অনেক বেশি গতি আনতে হবে। এবং নিখুঁতভাবে শ্যাডো পাঞ্চিং করতে হবে। লড়াই বেশিক্ষণ চললে এই পদ্ধতির প্রয়োগ যে যত নিখুঁতভাবে করবে, সে-ই শেষ পর্যন্ত জিতবে।’’  
ভিডিওতে বিজেন্দ্র নিয়মিত দেখেছেন বুলগেরিয়ার বক্সারের লড়াই। এবং ৩০ বছর বয়সী বক্সার মানলেনও যে, তাঁর আগের দুই ব্রিটিশ বক্সারের চেয়ে সামেত হিউসেনভ বেশি ক্ষিপ্র ও অভিজ্ঞ়। বিজেন্দ্র বললেন, ‘‘সোনি হুইটিং ও ড্যান জিলেন— আমার আগের দুই ব্রিটিশ প্রতিপক্ষ বক্সারের তুলনায় সামেত অবশ্যই শক্তিশালী। কিন্তু তার মানে এই নয় যে, আমি রিংয়ে নেমে ওর কাছে আত্মসমপর্ণ করব।’’ এখনই তিনি স্বপ্ন দেখছেন পেশাদার বক্সিংয়ের সর্বোচ্চ পর্যায়, ১২ রাউন্ডের লড়াই জেতার!